b'\n_START_ARTICLE_\nLasarus-ilmi\xc3\xb6\n_START_PARAGRAPH_\nLasarus-ilmi\xc3\xb6 on elintoimintojen odottamaton palautuminen sen j\xc3\xa4lkeen kun elvytt\xc3\xa4misyrityksist\xc3\xa4 on luovuttu. Ilmi\xc3\xb6n nimi on per\xc3\xa4isin Raamatusta, jonka mukaan Jeesus her\xc3\xa4tti Lasaruksen kuolleista t\xc3\xa4m\xc3\xa4n ollessa kuolleena nelj\xc3\xa4tt\xc3\xa4 p\xc3\xa4iv\xc3\xa4\xc3\xa4._NEWLINE_Ilmi\xc3\xb6st\xc3\xa4 on tehty tositapahtumiin perustuva dokumenttielokuva "The Lazarus Phenomenon", joka kertoo pastori Daniel Ekechukwun ja Ian McCormackin kertomista kokemuksista kuolemanj\xc3\xa4lkeisest\xc3\xa4 el\xc3\xa4m\xc3\xa4st\xc3\xa4\xc3\xa4n ja sielt\xc3\xa4 palaamisesta._NEWLINE_Vuonna 2017 Helsingin ja Uudenmaan sairaanhoitopiiri tiedotti Helsingin seudun yliopistollisen keskussairaalan ja Helsingin kaupungin pelastuslaitoksen tekem\xc3\xa4st\xc3\xa4 tutkimuksesta, jossa oli seurattu 840:t\xc3\xa4 potilasta 10 minuuttia sen j\xc3\xa4lkeen, kun heid\xc3\xa4n elvytt\xc3\xa4misens\xc3\xa4 oli lopetettu hoito-ohjeiden mukaisesti. Viiden tutkittavan elintoiminnot palautuivat 3\xe2\x80\x938 minuutin p\xc3\xa4\xc3\xa4st\xc3\xa4 elvytyksen lopettamisesta. Yhdenk\xc3\xa4\xc3\xa4n aivotoiminta ei kuitenkaan palautunut ja he menehtyiv\xc3\xa4t. Tutkimusryhm\xc3\xa4 tuli johtop\xc3\xa4\xc3\xa4t\xc3\xb6kseen, ett\xc3\xa4 elvytysohjeita tulisi p\xc3\xa4ivitt\xc3\xa4\xc3\xa4 ja potilasta pit\xc3\xa4isi tarkkailla kymmenen minuuttia elvytyksen lopettamisen j\xc3\xa4lkeen.'